
RAPORT

asupra proiectului de Lege pentru ratificarea Acordului între Ministerul Educaţiei şi Cercetării din  România şi Agenţia universitară a Francofoniei (AUF) relativ la Biroul Europa centrală şi orientală al Agenţiei universitare a Francofoniei, semnat la Bucureşti la 15 noiembrie 2001

Cu adresa nr.309/17 iunie 2002, Comisia pentru învăţământ, ştiinţă, tineret şi sport a fost sesizată în fond pentru examinarea proiectului de lege mai sus menţionat şi întocmirea raportului.

Proiectul de Lege prevede ratificarea unui nou Acord între partea română, membră cu drepturi depline a comunităţii francofone şi Agenţia Universitară a Francofoniei, cu sediul în Canada, ca urmare a restructurărilor în politica de dezvoltare şi susţinere a Birourilor regionale, cu menţiunea că Biroul regional pentru Europa centrală şi orientală funcţionează la Bucureşti. În urma dezbaterilor, a rezultat oportunitatea ratificării Acordului. 

Proiectul de lege a fost avizat favorabil de Consiliul Legislativ. 

În raport cu obiectul şi conţinutul său, proiectul de Lege face parte din categoria legilor ordinare.

La dezbaterea proiectului a participat, ca invitat, domnul Radu Damian, secretar de stat la Ministerul Educaţiei şi Cercetării.

La lucrările Comisiei au fost prezenţi 21 deputaţi din totalul de 25 membri ai Comisiei.

În urma examinării şi dezbaterii proiectului de Lege, Comisia, cu unanimitate de voturi, propune Plenului adoptarea acestuia, fără modificări.

